text: Forskelsbehandlingen skal stoppe
  19 februar 2014 kl. 19.39
  Nu skal det være slut med forskelsbehandling på skolerne her i regionen. Folketinget førstebehandler torsdag et beslutningsforslag om at ligestille det tyske mindretals skoler med de danske.
  De tyske skoler i Danmark har i årevis haft et efterslæb på penge til anlægsopgaver, men de har været ligestillet på driften.
  - Der har været et efterslæb, og nu finder vi en varig løsning. En løsning, som jeg tror, det tyske mindretal også er glade for, siger Undervisningsminister Christine Antorini (S) til TV SYD.
  Problemet er løst for i år med et engangsbeløb på tre millioner kroner, som bruges på at udvide den tyske skole her i Gråsten. Og Onsdag lover undervisningsministeren, at det er helt forbi med forskelsbehandlingen fremover.
  